Når ishockeyens pokalturnering, Metal Final4, skal afgøres i weekenden 17. til 18. februar 2023, bliver det for femte sæson på stribe i Sparekassen Danmark Isarena i Aalborg. Det har de fire kvalificerede klubber, Aalborg Pirates, Herning Blue Fox, Odense Bulldogs og SønderjyskE Ishockey besluttet, skriver Metal Ligaen på sin hjemmeside . - Vi er fantastisk glade og stolte over, at de andre klubber ønsker at pege på os som Metal Final4-vært. Vi mødte egentlig op til mødet med en fuldstændig afklaret holdning til, at Metal Final4-finalestævnet gerne måtte komme rundt i landet, og at det derfor ikke var Aalborg Pirates, som skulle være vært i februar 2023, siger Aalborg Pirates-direktør Lars Laursen. Det er direktørerne for de fire finaleklubber, der er blevet enige om, at Aalborg igen skal være værtsby. - Tidligere har vi haft faste parametre - for eksempel præmiesummer, faciliteter og events omkring Metal Final4-kampene - som vi har målt klubbernes bud på, og derefter har vi lavet en helt regulær tabel over klubbernes formåen, siger Metal Liga-chef Kim Pedersen og fortsætter: - Vi er glade for, at Divisionsforeningen og de involverede klubber stille og roligt er kommet til enighed uden problemer. Det er en stærk måde at gøre tingene på. Flere kampe på programmet Klubberne finder fredag aften ud af, hvem der møder hinanden i semifinalerne, som spilles fredag 17. februar 2023. Semifinalevinderne mødes lørdag 18. februar i finalen om Metal Cup-trofæet. Udover Metal Final4 vil der være flere andre betydende ishockeykampe på tapetet i Aalborg i løbet af de to dage. Der spilles finaler i Kvindeligaens pokalturnering og 1. divisionsklubbernes Conference Challenge Cup afgøres ligeledes i Aalborg. Operators Cup, veteranernes pokalturnering, uddeles også under Metal Final4-weekenden. Aalborg Pirates vandt pokalturneringen på hjemmebane i 2022.

Opsummering:
Aalborg Pirates bliver for femte sæson i træk vært for finalestævnet i ishockeyens pokalturnering.